用前韵答西掖諸公見和
作者：蘇軾
朝代：宋

paragraphs: 雙猊蟠礎龍纏棟，金井轆轤鳴曉甕。
小殿垂簾白玉鉤，大宛立仗朱絲鞚。
風馭賓天雲雨隔，孤臣忍淚肝腸痛。
羨君意氣風生座，落筆縱橫盤走汞。
上樽日日瀉黄封，賜茗時時開小鳳。
閉門憐我老太玄，給札看君賦雲夢。
金奏不知江海眩，木瓜屢費瑶瓊重。
豈惟蹇步苦追攀，已覺侍史疲奔送。
春還宮柳腰支活，水入御溝鱗甲動。
借君妙語發舂容，顧我風琴不成弄。